বদিউর রহমান (১৯৪৭ - ১৭ জুলাই ২০২৫), ছিলেন বাংলাদেশের একজন অধ্যাপক, প্রাবন্ধিক, মুক্তিযোদ্ধা এবং সাংস্কৃতিক ব্যক্তিত্ব। ২০২২ সাল থেকে মৃত্যুর আগ পর্যন্ত তিনি বাংলাদেশের সাংস্কৃতিক সংগঠন উদীচীর সভাপতি ছিলেন।   প্রাথমিক জীবন ও শিক্ষা  বদিউর রহমান ১৯৪৭ সালে বরিশালে জন্মগ্রহণ করেন। তিনি ১৯৬৮ সালে ঢাকা বিশ্ববিদ্যালয় থেকে স্নাতকোত্তর সম্পন্ন করে সেই বছরই শিক্ষকতা পেশায় যোগ দেন।   কর্মজীবন  ১৯৭১ সালে শিক্ষকতার চাকরি ছেড়ে মুক্তিযুদ্ধের সংগঠক হিসেবে গুরুত্বপূর্ণ অবদান রাখেন তিনি। মুক্তিযুদ্ধ শেষে স্বাধীন দেশে বদিউর রহমান আবারও যুক্ত হন শিক্ষকতা পেশায়। দীর্ঘ কর্মজীবনে সরকারি কলেজে অধ্যাপনা শেষে ২০০৪ সালে তিনি অবসর গ্রহণ করেন।  ১৯৭২ সালে তিনি উদীচীর সঙ্গে যুক্ত হন। জেলা ও শাখা পর্যায়ে গুরুত্বপূর্ণ দায়িত্ব পালনের পর কেন্দ্রীয় সংসদের বিভিন্ন পদে তিনি অবদান রাখেন।  নব্বইয়ের দশকে তিনি উদীচীর সহ-সভাপতির দায়িত্বে আসেন। তিন দশকের বেশি সময় তিনি উদীচী কেন্দ্রীয় সংসদের সহ-সভাপতির দায়িত্ব পালন করেন। ২০২২ সালের ৪ জুন ২২তম জাতীয় সম্মেলনের মাধ্যমে তিনি প্রথমবার উদীচীর সভাপতির দায়িত্ব পান। সবশেষ ২০২৫ সালের ২৩তম জাতীয় সম্মেলনে তিনি আবারও সভাপতি নির্বাচিত হন এবং মৃত্যুর আগ পর্যন্ত তিনি এই পদে বহাল ছিলেন।  তবে জীবনের শেষভাগে তাকে কিছুটা তিক্ত অভিজ্ঞতার মুখোমুখি হতে হয়েছে। রাজনৈতিক দ্বন্দ্বে উদীচীতেও ভাঙন দেখা দেয়, যেখানে একদল সদস্য, যারা বিভিন্ন বামপন্থি রাজনৈতিক দলেরও সদস্য, তাদের অভিযোগ ছিল যে বদিউর রহমান ও তার অনুসারীরা জুলাই অভ্যুত্থানে ক্ষমতাচ্যুত আওয়ামী লীগের 'দোসর'। এই ভাঙনের সূত্রপাত হয় ২০২৫ সালের ফেব্রুয়ারিতে। এসময় তিন দিনব্যাপী ২৩তম জাতীয় সম্মেলন আয়োজন করেছিল উদীচী। এই সম্মেলনের সমাপনী পর্বে কমিটি গঠন নিয়ে আলোচনাকালে দুই পক্ষের মধ্যে ধাক্কাধাক্কির ঘটনা ঘটে। ওই ঘটনাকে কেন্দ্র করে উদীচী সদস্য হাবিবুল আলম ও জামসেদ আনোয়ার তপনরা বদিউর রহমানের নেতৃত্বকে অস্বীকার করেন। পরে ২০২৫ সালের জুনে বদিউর রহমান সেই অসমাপ্ত জাতীয় সম্মেলন সম্পন্ন করেন এবং উদীচীর বৃহৎ অংশ তাকে পুনরায় সভাপতি পদে নির্বাচিত করে।  এ ছাড়াও দীর্ঘ দিন সাংবাদিকতা পেশায় জড়িত ছিলেন। বাংলাদেশ সংবাদ সংস্থার (BSS) বরিশাল প্রতিনিধি ছিলেন। প্রথম আলো পত্রিকার বরিশালের প্রতিনিধি ছিলেন।    সাহিত্যকর্ম  গবেষণা, অনুবাদ ও সম্পাদনায় অধ্যাপক বদিউরের অর্ধশতাধিক গ্রন্থ প্রকাশিত হয়েছে।  অধ্যাপক বদিউর রহমানের উল্লেখযোগ্য মৌলিক ও গবেষণা গ্রন্থের মধ্যে উল্লেখযোগ্য হল-   সাহিত্য স্বরূপ  ছন্দ অলঙ্কার রসতত্ত্ব  বাংলার চারণ মুকুন্দ দাস  রবীন্দ্রজীবনের আশি বছর  সাহিত্য-সংজ্ঞা অভিধান  পাশ্চাত্য সাহিত্য তত্ত্ব  ধ্রুপদী সাহিত্যতত্ত্ব  সত্যেন সমীক্ষণ  উপন্যাস ও জনগণ  নজরুল অভিভাষণ  পত্রাবলি  এছাড়া সম্পাদনার ক্ষেত্রেও বিশেষ অবদান রেখেছেন বদিউর রহমান। তার সম্পাদিত সঙ্কলনগুলোর মধ্যে উল্লেখযোগ্য হল-   সত্যেন সেন রচনাবলি (প্রথম খণ্ড থেকে নবম খণ্ড)  সত্যেন সেন ধ্রুপদী গণ কথাশিল্পী  অগ্রন্থিত রণেশ দাশগুপ্ত  অশ্বিনীকুমার রচনা সংগ্রহ  মুকুন্দ দাসের যত লেখা  মুকুন্দ দাসের দেশগান  মাইকেল মধুসুদন দত্ত-এর প্রহসন  অনুবাদ সাহিত্যেও বিশেষ দক্ষতা ছিল অধ্যাপক বদিউর রহমানের। তার অনুদিত গ্রন্থগুলোর মধ্যে উল্লেখযোগ্য হল-   এরিস্টটলের পোয়েটিকস  লঙ্গিনাসের সাহিত্য-তত্ত্ব  হোরেসের আর্স পোয়েটিকা  প্লেটোর কাব্য ভাবনা  ইসলামের ঐতিহাসিক ভূমিকা  নয়া মানবতাবাদ  গণনাট্য  দ্য প্রফেট  দ্য ম্যাডম্যান  দ্য স্যন্ড অ্যান্ড ফোম  দ্য প্রিন্স  রবীন্দ্রনাথের অনুবাদ কবিতা   আরও দেখুন    উদীচী   তথ্যসূত্র   বিষয়শ্রেণী:১৯৪৭-এ জন্ম বিষয়শ্রেণী:বাংলাদেশী অ-কল্পকাহিনী লেখক বিষয়শ্রেণী:বাংলাদেশী অনুবাদক বিষয়শ্রেণী:২০২৫-এ মৃত্যু বিষয়শ্রেণী:বাংলাদেশের মুক্তিযোদ্ধা বিষয়শ্রেণী:বাংলাদেশী লেখক বিষয়শ্রেণী:বাংলাদেশী সাহিত্যিক বিষয়শ্রেণী:বাংলা ভাষার লেখক বিষয়শ্রেণী:বাঙালি লেখক বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী বিষয়শ্রেণী:বরিশাল জেলার লেখক